Keravan Uskollisuuden Kilta 40 vuotta

Tiistaina 19.3.2013 klo 18.30 kokoonnuttiin Vapaaehtoisen hyvinvointityön keskuksen Siniseen saliin Uskollisuuden Killan kevätkauden iltakokoukseen viettämään Killan 40 -vuotisjuhlaa.

Koska kiltalaiset olivat toivoneet pienimuotoista ja epävirallista tilaisuutta, lähinnä omien kesken, ei suurta vierasjoukkoa ollut kutsuttu. Jokainen kiltalainen sai henkilökohtaisen kutsun ja mukaan kutsuttiin seuran hallituksen jäsenet sekä aamuryhmistä pitkäaikaiset jumppasisaret, jotka eivät vielä ole U-Killassa.

Paikalla olikin viitisenkymmentä iloista juhlijaa, joista 38 oli Killan jäseniä. Mukana olivat myös seuran puheenjohtaja Tarja Hammarberg ja toiminnanjohtaja Tiina Hedeman.

Ohjelman aloitti kiltaäiti Raina ”Puppe” Lempisen tervetuliaissanat ja onnittelumaljojen kohotus 40 vuotiaan

Kiltamme kunniaksi. Sitten seisaaltaan laulaen kajahti upeasti Uusmaalaisten Laulu, kiltalaisen Lea Särkivuoren säestäessä flyygelillä.

Uskollisuuden Killan perinteisiin kuuluvan juhlallisen kynttiläseremonian suorittivat kiltamuori Edith ”Etti” Sanmark, kiltaäiti Raina ”Puppe” Lempinen, edelliset kiltaäidit Sirkka Leimuvaara ja Mirjam ”Mirkku” Greis sekä Sirkka-Liisa Lindström, kaikki Killan perustajajäseniä, Sirkka-Liisa heistä nuorimpana. Seremoniapöydällä odotti Uskollisuuden Killan pöytästandaarin kanssa palava suuri valkoinen kynttilä (uskollisuuden ikuinen liekki) ja viisi muuta kynttilää. Kukin vuorollaan sytytti ikuisesta liekistä oman värillisen kynttilänsä ja luki siihen liittyvän tunnuslauseen, sisältäen sanat puhtaus, uskollisuus, ymmärtämys, rakkaus ja viisaus.

Katsauksen Kiltamme 40 -vuotiseen historiaan teki kiltaäitinä ja kiltamenojen ohjaajanakin aikoinaan toiminut Mirjam Greis. Mirkku muisteli kertomuksessaan ns. vanhoja hyviä aikoja ja kuvasi hauskasti tapahtumia vuosien varrelta. Oli aikoja, jolloin U-Kilta pystyi jakamaan jopa stipendejä aktivisti voimisteleville koulutytöille. Rahat hankittiin kiltalaisten järjestämillä myyjäisillä ja kirpputoreilla yms. Keravan kiltalaiset ovat olleet kautta vuosikymmenten ahkerasti mukana erilaisissa tapahtumissa ja tempauksissa niin pääseurassa kuin alue- ja liittotasollakin, esim. kotimaiset voimistelujuhlat ja kv. Gymnaestradat.

Historiatuokion jälkeen KNV:n puheenjohtaja Tarja Hammarberg toi oman tervehdyksensä juhlaan. Hän kiitti kiltalaisia aktiivisuudesta ja panoksesta koko seuran toimintaan ja onnitteli pääseuran puolesta U-Kiltaa ojentaen lahjashekin. Tämän jälkeen vuorossa oli perustajajäsenten kukittaminen.

Keravalla asuu ja elää vielä 9 Uskollisuuden Killan vuonna 1973 perustaneesta 24:stä jumppasaleilla ystävystyneestä naisesta. Ja he kaikki olivat mukana Kiltamme juhlakokouksessa. Killan muistiinmerkitsijän

MarjaLeena Väänäsen ja kiltaemännän Marja-Liisa Marvialan avustaessa, seuran puheenjohtaja jakoi ruusut halausten kera näille 9 upealle naiselle: Etti, Sirkka, Mirkku, Puppe, Sirkka-Liisa, Norjo Järvelä, Martta Skogster, Anneli Lindberg ja Pirkko Rokkonen.

Ohjelma jatkui kiltalaisten Lea Särkivuoren ja Marja-Liisa Tolosen duetolla. He esittivät Rauno Lehtisen kauniin Kasvupaikka -nimisen laulun Lean flyygelisäestyksellä. Duo sai raikuvat aplodit ja ruusut.

Lauluesityksen jälkeen alkoi jo odotettu kahvituokio ja iloinen puheensorina pääsi valloilleen. Sitä oli kiltaäiti Puppe joutunut hillitsemään aiemmin ohjelman kuluessa oikein puheenjohtajan nuijan kopauksella.

Tarjolla oli kiltalaisten itse valmistamaa maukasta suolaista piirakkaa ja tietysti upea täytekakku, joka oli tilattu paikanpäältä, Talkoorenkaan kahviosta. Piirakat oli leiponut Anneli Ollila, Mirkku Greis, Birgitta Jokivirta ja Pirkko Rokkonen. Anneli ja Pirkko sekä Riitat Passi ja Väänänen huolehtivat kahvihetken sujuvuudesta ja olivat muutenkin suurena apuna keittiössä ja salin juhlakuntoon laittamisessa MarjaLeenan ja Marja-Liisan kanssa. Kahvinjuonnin päätteeksi Marja-Liisa piti yllätysarpajaiset kaikkien paikalla olleiden kiltalaisten kesken. Kosmetiikka Irman lahjoittaman lahjakortin jalkahoitoon voitti Sinikka Leskinen.

Lea asettui jälleen flyygelin taakse ja niin päästiin laulamaan kaikki yhdessä. Laulut Valssi menneiltä ajoilta ja Kultaiset vuodet soivat mallikkaasti salissa. Laulujen jälkeen osallistui lähes jokainen läsnäolija Pupen ohjaamiin ja Lean soittamiin vanhoihin tansseihin. Tila oli hieman ahdas juhlajoukolle mutta hienosti ja iloisesti ”taittui” vanhat, suurelle osalle tutut, Mignon eli Kehruuvalssi ja Kikapoo.

Oli aika hiljentyä kynttilöiden sammuttamiseen. Kiltaäiti Puppe sammutti vuoronperään tunnusanoja symboloivat kynttilät, vain suuri valkoinen kynttilä jäi palamaan.

Juhlakokoontuminen päättyi tuttuun tapaan sisarpiiriin ja kiltalauluun. Uskollisuus – kiitos – näkemiin!

Iloiset ilmeet ja tyytyväinen puheenporina saatteli poistuvaa isoa naisjoukkoa, mikä kertoi reilun kahden tunnin tilaisuuden onnistumisesta. ”Ikuinen liekki” sammutettiin ja paikat siistittiin ja niin poistuivat myös järjestäjät tyytyväisinä paikalta.

Liitteenä: Kutsu

Ohjelma

Yhteislaulut